
Az on-bill üzleti modell alkalmazása a hazai lakóépületek energiahatékonysági felújításának támogatására az energiahatékonysági kötelezettségi rendszer tükrében

Jelenleg Magyarországon a végső energiamegtakarítás nagyon kis aránya származik lakóépületek korszerűsítéséből, miközben jelentős mértékben felelősek a végső energiafelhasználásért. Az épületek kibocsátásának és energiafogyasztásának csökkentéséhez gazdasági és szabályozási intézkedésekre is szükség van. Amennyiben a jövőben az Európai Unió kötelezi a tagállamokat arra, hogy a végső energiamegtakarításuk bizonyos részét lakóépületek korszerűsítéséből szükséges elérni, akkor szükségszerűvé válik egy üzleti modell és támogatási rendszer kialakítása. Kutatásomban az EKR alapvetéseinek és kapcsolatrendszereinek a bemutatása mellett javaslatot teszek a közüzemi számlán történő beruházási finanszírozás visszafizetésére létrehozott (továbbiakban: on-bill) rendszerek hazai bevezetésére, melyek innovatív pénzügyi kereteket jelenthetnek az energiahatékonysági beruházások támogatására a lakosság körében. E célból a jelen tanulmányban - a szakirodalmi áttekintés mellett- az értékáram-modellt használom a rendszerek megvalósításához szükséges modellek kidolgozásához és javaslatához. Az általános sémát kereskedői és kereskedelmi bank szempontjából SWOT analízisnek vetem alá. A piaci környezet elemzésére PEST elemzést alkalmazok. További gazdasági szempontok szerint is elemzem az egyes szereplői körök szemszögéből a modellt. Az üzleti modellek kidolgozásának célja egy olyan folyamat meghatározása, amely értéket teremt az ügyfelek számára, és nyereséget termel az ügyfélnek nyújtott értékajánlatban részt vevő szervezetek számára egyaránt.  Továbbá vizsgálom azt, hogy a rendszer bevezetése milyen hatással lehet az egyes szereplőkre, kifejezetten a közműszolgáltatókra. Az eredményeket tekintve jól látható, hogy az on-bill rendszerek alkalmasak a lakossági energiahatékonysági beruházások szerves részévé válni és illeszkedni abba. Ellenben további hatásvizsgálatok szükségesek, mert főként szabályozási akadályok feloldása szükségesek a bevezetéshez. Jelentős előnyt jelenthet a modell és a finanszírozási rendszer a fogyasztókra nézve a jelenlegi piaci ajánlatokkal szemben. Továbbá a tőkét biztosító pénzügyi intézetek vagy közműszolgáltatók is jelentős előnyökre tehetnek szert, ami pénzügyi és immateriális értelemben is előnyös. Következtetésképpen az on-bill rendszer hazai alkalmazása a megfelelő szabályozási és pénzügyi háttér részletes kialakításával értéket teremthet a résztvevőknek, miközben klímapolitikai célokat is kiszolgál.



